אורז ירוק ורענן | מיכל אופה עוגה
הימים הם ימי קורונה.
עוד כמה שנים, כשאסתכל בארכיון הבלוג כדי להזכר בתגובות של גולשים, או לקבל קצת השראה ממתכונים שלי של פעם, אראה את המילים הללו ואחוש הקלה.
חבר טוב אמר לי אתמול ״עוד נעשה לתקופה הזו מלחמת המפרציזציה״.
כן, אולי השנים שיעברו אף יגרמו לי לחשוב על התקופה הזו בערגה מסויימת. כך לפחות אני רוצה לקוות.
אף על פי כן נוע תנוע. את האביב אי אפשר לעצור
אם מישהו היה אומר לי לפני ארבעה שבועות שמעכשיו אישאר רצוף בבית עם החצי ושתי בנותיי מבלי לצאת החוצה, קרוב לוודאי שהייתי מבטלת את דבריו ומסתכלת עליו במבט מבולבל וסקפטי.
בינתיים, הימים עוברים. לעתים בנעימים, לעתים פחות.
אנחנו בבית, ואני מנסה לראות גם את הטוב בכל זה. אני מבשלת ה-מ-ו-ן, אנשים מזמינים עכשיו הרבה אוכל ביתי, כי זה בדיוק מה שרוצים בימים כאלו.
זהו מצב נדיר. לא בכל יום כל בני המשפחה נמצאים יחדיו בבית ואוכלים את כל הארוחות יחד.
ואם גם לכם כבר נמאס מרפרטואר המנות הקבוע, הרי לכם תוספת קצת אחרת, טעימה ומזינה שכל בני הבית אוהבים.
אורז ירוק ורענן, עם רמז של טעם מתקתק ומרענן של חלב קוקוס.
גם ילדים אוהבים את האורז הזה, כי לא רואים ממש ״חתיכות״ של ירוק, אלא האורז פשוט נצבע בצבע של עשבי התיבול. אצלנו בבית קראנו לו ״אורז מפלצות״.
האורז יכול להיות תוספת נהדרת לעוף, טופו, סלמון או אפילו כך סתם עם קצת סלט.
ירוקים – חשוב ממש להשתמש בעשבי תיבול טריים ורעננים. מכיוון שהרוטב לא עובר בישול, הטריות של העלים חשובה. כוסברה ובזיליקום ישתדכו נהדר לחלב הקוקוס- אפשר שילוב של שניהם או רק אחד מהם. ניתן גם להוסיף נענע ופטרוזיליה. לא אוהבים כוסברה? אפשר להחליף בפטרוזיליה.
אורז – הכי טוב בסמטי. בימים כאלו של חוסר, גם אורז פרסי, יסמין או תאילנדי יעשה את העבודה. אורז עגול פחות יתאים כאן.
לימון או ליים? טעמו של הליים מבושם ועדין ויתאים מאד לחלב הקוקוס, אולם לעתים קשה להשיגו. אם בכל זאת יש לכם אפשרות להשיג ליים, זה יהיה שדרוג רציני. אם לא, גם לימון יעשה את העבודה.
כמות – המתכון מתאים לשלוש מנות, אם רוצים להגדיל כמויות, אפשר בהחלט להכפיל. במקרה זה, אני ממליצה להכפיל רק את כמות האורז, ואת הרוטב להכין בכמות שכתובה, לא יהיה צורך בכמות כפולה שלו.
מה צריך? (ל- 3 מנות)
1 כוס אורז (200 גרם) יסמין או בסמטי
2 כוסות (480 מ״ל) מים
לרוטב ירוק-
1/2 פחית חלב קוקוס או קרם קוקוס
צרור של ירוקים (כוסברה, בזיליקום, נענע או שילוב שלהם)
כפית מיץ ליים סחוט (או מיץ לימון סחוט אם אין ליים).
מבשלים את האורז-
מחממים בסיר כפית שמן קנולה. מוסיפים את האורז והמלח ומערבבים קלות.
מוסיפים את המים, מביאים לרתיחה על להבה גבוהה, מנמיכים את הלהבה, מכסים את הסיר ומבשלים 20 דקות עד לריכוך של האורז.
לא פותחים את הסיר באמצע הבישול, מה שיפגע באידוי האורז.
בזמן שהאורז מתבשל מכינים את הרוטב-
בעזרת בלנדר מוט או בלנדר רגיל טוחנים את חלב הקוקוס עם צרור הירוקים עד לקבלת רוטב בצבע ירוק רענן ואחיד.
מוסיפים את גרידת הליים/לימון ומיץ הלימון ומערבבים לאיחוד.
*ממש עדיף להשתמש בליים, המעניק טעם יחודי ונהדר, אולם לפעמים קשה להשיגו. במידה ואין לכם ליים, גם לימון יעשה את העבודה*
לאחר 20 דקות של בישול האורז, מכבים את הלהבה.
שופכים את הרוטב מעל האורז החם (מתחילים מחצי עד 3/4 מהכמות, ואת הכמות הנותרת שומרים לתוספת). בהתחלה זה יראה כאילו הרוטב לא נספג. מערבבים, מכסים וממתינים.
ממתינים כ- 5-10 דקות. רוב הרוטב ייספג באורז החם, והאורז ישאר לח מעט.
במידה ונשאר יותר מדי רוטב לאחר 5-10 דקות, ניתן לשים את האורז על להבה נמוכה ולבשל עוד 5-7 דקות.
אורז ירוק ורענן (ל- 4 אנשים)
לרוטב ירוק:
כפית מיץ ליים סחוט (או מיץ לימון סחוט אם אין לכם ליים)
1. מבשלים את האורז- מכניסים לסיר את האורז, המים והמלח. מביאים לרתיחה על להבה גבוהה, מנמיכים את הלהבה, מכסים את הסיר ומבשלים 20 דקות עד לריכוך של האורז. מכבים את הלהבה ומשאירים מכוסה.
2. בזמן שהאורז מתבשל מכינים את הרוטב-
3. שופכים את הרוטב מעל האורז החם (שופכים רק חצי עד 3/4 מהכמות, והרבע הנותר שומרים לתוספת), מערבבים היטב ומכסים את הסיר. ממתינים כ- 5-10 דקות. רוב הרוטב ייספג באורז החם, והאורז ישאר לח מעט. במידה והרוטב לא נספג ברובו לאחר 5-10 דקות, ניתן לשים את האורז על להבה נמוכה ולבשל עוד 5-7 דקות.
אורז ירוק ורענן was last modified: אפריל 13th, 2020 by מיכל
‫תגיות:אורז, אורז ירוק, אורז קוקוס, אורז קוקוס ירוק, מתכון פשוט, תוספת, תוספת אורז
טל 14 באפריל 2020 at 11:48
יצא טעים!!! תודה :)
מיכל 14 באפריל 2020 at 16:45
איזה כיף לשמוע, טל! רק בריאות :)
אפרת 31 במאי 2020 at 14:11
נראה יופי של מתכון. האם אפשר גם לעשות את זה עם קינואה?
מיכל 31 במאי 2020 at 20:13
הי אפרת! לא ניסיתי, אבל אם מכינים עם קינואה, צריך להכין משמעותית פחות רוטב, כי היא סופחת פחות נוזלים מאורז.